Diari Oficial de la Generalitat Valenciana


Sumari del DOGV 3749, del 15-05-2000 (2000/3199)

ORDRE de 18 d'abril de 2000, de la Conselleria d'Economia i Hisenda, per la qual acorda l'afectació al domini públic de la Generalitat Valenciana, per a ser utilitzat com a centre de salut, el dret de propietat que té sobre l'immoble de 439,5 metres quadrats de superfície situat al carrer de Colón, números 16, 18 i 20 i carrer del Cura Muñoz, números 3 i 5, de Cofrentes (València).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3749

Data del DOGV
:   15-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3199


Data del document
:   18-04-2000

Organisme emissor
:   Conselleria d'Economia i Hisenda

Tipus de document
:   Ordre

Descriptors 

:   * Cofrentes
    * propietat immobiliària
    * cultura regional

ORDRE de 18 d'abril de 2000, de la Conselleria d'Economia i Hisenda, per la qual acorda l'afectació al domini públic de la Generalitat Valenciana, per a ser utilitzat com a centre de salut, el dret de propietat que té sobre l'immoble de 439,5 metres quadrats de superfície situat al carrer de Colón, números 16, 18 i 20 i carrer del Cura Muñoz, números 3 i 5, de Cofrentes (València). [2000/Q3199]
  
Mitjançant escriptura pública d'acceptació de cessió gratuïta, atorgada davant el notari de València, el senyor José Alicarte Domingo, el dia 28 de març de 2000, la Generalitat Valenciana va adquirir el dret de propietat sobre l'immoble de 439,5 metres quadrats de superfície situat al carrer de Colón, números 16, 18 i 20, i carrer del Cura Muñoz, números 3 i 5, de Cofrentes, que consta en l'Inventari General de Béns i Drets de la Generalitat Valenciana amb el codi A02/46/097/0002 com a bé patrimonial.
  
D'acord amb el que disposa l'article 62 de la Llei 3/1986, de 24 d'octubre, de Patrimoni de la Generalitat Valenciana, la Conselleria de Sanitat ha sol·licitat l'afectació de l'immoble assenyalat per a ser destinat a centre de salut.
  
Per això, i d'acord amb el que disposen els articles 61 i 63 del text legal esmentat,
  
ORDENE
  
Primer
  
Afectar al domini públic de la Generalitat Valenciana, per a ser utilitzat com a centre de salut, el dret de propietat que es té sobre l'immoble situat al carrer de Colón, números 16, 18 i 20, i carrer del Cura Muñoz, números 3 i 5, de Cofrentes (València), de 439,5 metres quadrats de superfície, que consta en l'Inventari General de Béns i Drets de la Generalitat Valenciana amb el codi A02/46/097/0002, la descripció del qual és la següent:
  
En la planta baixa es distribueixen els serveis següents: accessos, zona d'urgències, zona de maternitat, zona de magatzem de material, zona de metges i zona de despatx de comare. La zona d'urgències funciona com un nucli amb independència pròpia, que té l'accés directe des del carrer del Cura Muñoz, a través d'un vestíbul d'independència, que dóna servei també a la zona de maternitat, que consta del despatx de la comare, amb el corresponent box d'observacions i lavabo, així com una zona de vestuaris i lavabos que són d'ús exclusiu d'aquesta àrea. A més de les dues zones esmentades anteriorment, també ens hi trobem un espai destinat a estança i dormitori de metges de guàrdia, amb els seus lavabos corresponents. Els magatzems de net i brut, aquest últim té un accés directe i independent al carrer del Cura Muñoz, La planta baixa es comunica mitjançant una escala que s'inicia en el vestíbul previ de la zona de metges per a desembarcar en la zona de recepció de la planta primera. Té una superfície útil de dos-cents cinquanta-un metres amb seixanta-cinc decímetres quadrats (251,65 m2)i una superfície construïda de tres-cents quaranta-un metres amb setze decímetres quadrats (341,16 m2); la resta de la superfície del solar, és a dir, noranta-set metres amb vuitanta-nou decímetres quadrats (97,89 m2), està destinada a eixamples.
  
En la planta primera es distribueixen els serveis següents: zona de consulta de medicina general, zona de consulta polivalent, zona de consulta de pediatria, zona de recepció i arxius i zona de lavabos generals. L'accés a la planta esmentada es realitza mitjançant rampa pendent des del carrer de Colón, la seua composició en planta és una zona de recepció i arxius, zona de consulta de pediatria que consta de sala de espera, lavabo i dues consultes amb els corresponents box de consulta, tres dependències per a consulta general i polivalent, amb els respectius box de consulta, zona de lavabos d'ambdós sexes i escala de comunicació amb la planta inferior i superior. Té una superfície construïda de tres-cents cinquanta-dos metres amb seixanta-dos centímetres quadrats (352,62 m2)i útil de dos-cents seixanta-dos metres amb quaranta-cinc decímetres quadrats (262,45 m2).
  
En la planta segona s'ubica la zona d'administració, composta per un despatx i una biblioteca, la qual dóna accés a la terrassa coberta, on s'ubica la cambra de màquines per a l'aire condicionat; consta igualment d'escala d'accés a la planta inferior. Té una superfície construïda de cent deu metres amb vuit decímetres quadrats (110,08 m2), i una superfície útil de setanta-vuit metres amb trenta-nou decímetres quadrats (78,39 m2).
  
Confronta: nord, mirant per davant la façana des del carrer de Colón, davant, carrer de Colón, números 16, 18 i 20; sud, carrer del Cura Muñoz; est, entrant, casa al carrer de Colón, número 14, de María Cuartero Pardo; i oest, carrer del Cura Muñoz
  
Segon
  
L'immoble esmentat queda integrat en el domini públic de la Generalitat Valenciana i correspon a la Conselleria de Sanitat l'exercici de les competències demanials sobre aquest, inclosa l'administració i conservació.
  
Tercer
  
Que la Conselleria de Sanitat designe un representant perquè concórrega amb el representant nomenat per la Direcció General de Patrimoni, per a formalitzar la corresponent acta d'afectació.
  
València, 18 d'abril de 2000
  
El conseller d'Economia i Hisenda,
  
VICENTE RAMBLA MOMPLET